​Politiet fortæller lørdag, at manden fortsat er alvorligt kvæstet efter ulykken til Thy Træf.

Den 61-årige mand, der fredag morgen blev alvorligt såret, da han fik en vildfaren teltpløk i halsen til Thy Træf, er stadig indlagt på hospitalet i Aalborg. Det oplyser vagtchefen hos Midt- og Vestjyllands Politi, Allan Riis, der lørdag formiddag har været i kontakt med sygehuset. - Meldingen lyder på, at hans tilstand fortsat er kritisk. Han ligger stadig i koma, forklarer vagtchefen. - Det berører folk Ulykken ramte det store motorcykeltræf i Thy fredag morgen, da manden ville stormsikre sit telt. I den forbindelse blev han ramt af en teltpløk, som borede sig fast i halsen på ham. Efterfølgende blev han fløjet med lægehelikopter til Aalborg. Episoden lagde kortvarigt en dæmper på træffet i Thy, der dog er oppe i omdrejninger igen, siger formand Nis de Lasson. - Der bliver snakket rigtig meget om det. Folk spørger ind til situationen, og det sidder fast i folks bevidsthed, det er helt sikkert. Det sidder i baghovedet. - Det er klart, det berører folk, men der bliver stadig festet, som der plejer, siger Nis de Lasson. Politiet betragter hændelsen som et hændeligt uheld.